### 2.     Orientering om budgetopfølgning Teknik- og Miljøudvalget pr. 30. april 2019

**Åbent**

Sagsnr.: 326-2019-6101        J.nr.: 00.30.14           Dokumentnr.:
326-2019-142955

**Sagstype**

Orientering.

**Resume og sagens baggrund**

Økonomistaben fremlægger budgetopfølgning pr. 30. april
2019. Dispositionsregnskaberne viser et samlet forventet mindreforbrug på 1,2
mio. kr. (sidste måned et forventet merforbrug på 0,8 mio. kr.)

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Baggrunden for budgetopfølgningen er partnerskabsholdernes
dispositionsregnskaber. Hvis der forventes merforbrug, bliver der lagt en handleplan
i dialog med direktøren og Økonomistaben. Nogle partnerskabsholdere vurderes at
have øget risiko for at få merforbrug, eller for at deres budgetopfølgning
bliver for upræcis, hvorfor de følges tæt og har høj prioritet i forhold til
konsulentstøtte og controlling.

*Plan, Byg og Miljø:*

På området disponeres med et merforbrug på 3,6 mio. kr.
(sidste måned et disponeret merforbrug på 3,1 mio. kr.)

Merforbruget består i hovedtræk af, at man på færgeområdet
forventer et samlet merforbrug ultimo 2019 på 4,9 mio. kr. Der disponeres
således ikke med at indhente merforbruget fra 2018 på 4,3 mio. kr., men der
arbejdes fortsat med en handleplan på området. Merforbruget i 2019 på 0,6 mio.
kr. skyldes primært ekstraordinære udgifter i forbindelse med nyt
bookingsystem, mens der er balance i de løbende ordinære udgifter og indtægter.
Dette giver imidlertid ikke mulighed for opsparing til 5-årseftersyn i 2023.

Der forventes nu merudgifter til flextur på 0,5 mio. kr. som
skyldes øget efterspørgsel af ordningen.

Derudover forventes der et mindreforbrug på 1,8 mio. kr.
vedr. indsatsplaner, som ønskes overført til 2020.

*Vej, ejendom og Affald, ekskl. brugerfinansieret område*

Der forventes et mindreforbrug på området på i alt 4,8 mio.
kr. (sidste måned et mindreforbrug på 2,3 mio. kr.), som primært vedrører
mindreudgifter til udebelysning på 5,3 mio. kr. i forbindelse med tilbagekøbet
af gadelysanlægget fra [adresse]. Sidste måned var der disponeret med et
mindreforbrug på 2,8 mio. kr. til udebelysning, men siden er skønnet
kvalificeret yderligere i forhold til den forventede udgift til udbud, samt
drift og vedligehold. Den fremtidige drift og vedligeholdelse vil blive udbudt
i løbet af 2019, og indtil dette er gennemført, vil skønnet dog være forbundet
med en vis usikkerhed.

Det overførte merforbrug fra 2018 på 1,2 mio. kr. i
entreprenørafdelingen forventes nedbragt i løbet af 2019 og 2020 som et led i
den tidligere udarbejdede handleplan, så merforbruget ultimo året udgør 0,5
mio. kr.

*Anlæg*

Der forventes et samlet forbrug i 2019 på alle kommunens
anlæg på 159,0 mio. kr. som skal ses i forhold til den samlede anlægsramme på
160,6 mio. kr. Der forventes overført 63,2 mio. kr. til udførelse i 2020 og 7,5
mio. kr. til efterfølgende år. Derudover forventes der et samlet mindreforbrug
på 15,2 mio. kr.

På Teknik og Miljøudvalgets område viser budgetopfølgningen,
at der forventes en saldo ultimo 2019 på 18,3 mio. kr. (sidste måned en saldo
på 13,2 mio. kr.) Der forventes overført 15,0 mio. kr. til udførelse i 2020 og
der forventes et mindreforbrug på 3,2 mio. kr.

Ændringen skyldes primært et øget fokus på præcision i
disponeringen af udgiftstræk hen over året på det enkelte anlægsprojekt som et
element i at sikre overholdelse af kommunens anlægsramme.

Saldoen på 18,3 mio. kr. er specificeret på de enkelte
anlægsprojekter i vedlagte bilag.

**Økonomiske konsekvenser**

På driftssiden viser dispositionsregnskaberne et samlet forventet
mindreforbrug på 1,2 mio. kr. (sidste måned et forventet merforbrug på 0,8 mio.
kr.) for Teknik- og Miljøudvalgets område.

På anlægssiden viser budgetopfølgningen, at der forventes en
saldo ultimo 2019 på 18,3 mio. kr. (sidste måned en saldo på 13,2 mio. kr.) Der
forventes overført og forbrugt 15,0 mio. kr. i kommende år (sidste måned 12,4
mio. kr.).

**Bilag**

|  |  |
| --- | --- |
| Månedsrapport Teknik og Miljøudvalget pr. 30. april 2019 | 326-2019-142970 |